**EU ARJESSASI**

Seuraavassa on kymmenen esimerkkiä siitä, miten EU toimii sinun hyväksesi jokapäiväisessä elämässäsi. Valitse niistä kolme sinulle tärkeintä, vertaile vastauksiasi ryhmäsi kanssa ja perustele omat valintasi.

 Voit matkustaa, opiskella, työskennellä ja asua missä tahansa EU-maassa. **Henkilöiden vapaa liikkuvuus** on mahdollista EU:n sisämarkkinoiden ansiosta.



 EU on poistanut **vapaan kaupankäynnin** esteet jäsentensä väliltä. Tämä tarkoittaa sitä, että voit valmistaa, myydä ja ostaa tavaroita missä tahansa EU:ssa. Se tarkoittaa myös sitä, että kuluttajille on tarjolla **suurempi valikoima** tuotteita edullisempaan hintaan.

Schengenin sopimus on **poistanut rajatarkastukset** lähes kaikkien EU-maiden väliltä. Voit nyt ylittää suurimman osan EU:n sisärajoista näyttämättä passiasi.

Matkustaessasi toiseen EU-maahan saatat sairastua tai joutua onnettomuuteen. Eurooppalaisella sairaanhoitokortilla sinulla on oikeus saada mitä tahansa lääketieteellistä hoitoa, joka ei voi odottaa siihen saakka, kunnes pääset takaisin kotiin. Saat valtion tarjoamaa **terveydenhuoltoa ulkomailla** ja maksat siitä saman verran kuin paikallisetkin.

**Lentomatkustamisesta** on tullut paljon halvempaa. EU on purkanut kansallisia monopoleja ja sallinut kilpailun ilmailualalla. Yhä useammassa kaupungissa on nykyisin oma lentoasemansa, ja niiden välillä on enemmän suoria lentoja. Myös **matkustajien oikeuksia** on vahvistettu.



Matkapuhelinten ja älylaitteiden käytöstä ulkomailla on tullut paljon halvempaa viime vuosina. EU:n säännöillä on vähennetty merkittävästi kustannuksia (yli 90 % vuodesta 2007 alkaen) asettamalla hintakattoja. **Verkkovierailumaksut** poistettiin kesäkuussa 2017, mikä tarkoittaa, että maksat nyt puhelimesi käytöstä ulkomailla saman hinnan kuin kotimaassasi.

EU:n kansalaisena **omistat omat henkilötietosi**. Organisaatiot ja yritykset eivät saa käsitellä henkilötietojasi ilman suostumustasi, ja sinulla on oikeus tietää, mitä tietoja niillä on sinusta.



EU:n lainsäädäntö suojelee sinua aina, kun tilaat tai ostat tuotteita mistä tahansa muualta kuin myymälästä. Jos esimerkiksi allekirjoitat tilauksen tai sopimuksen kadulla tai ostat tuotteen verkossa, sinulla on oikeus muuttaa mieltäsi. Sinulla on **oikeus peruuttaa tilauksesi tai palauttaa ostoksesi** 14 päivän kuluessa.

Kuluttajana saatat olla kiinnostunut ostamaan ympäristöystävällisiä tuotteita. **EU:n energiamerkki** auttaa sinua valitsemaan oikein. Monissa tuotteissa, kuten lampuissa, pesukoneissa, jääkaapeissa ja televisioissa, on EU:n energiamerkki. Sen avulla on helpompi tunnistaa energiatehokkaimmat tuotteet, joiden luokitus on A.

Voit nauttia **puhtaasta uima- ja juomavedestä** EU:ssa. Koska ympäristön pilaantuminen ei tunne rajoja, EU on ottanut käyttöön pakolliset Euroopan laajuiset raja-arvot ilman ja veden pilaantumiselle. EU-maiden on huolehdittava, että näitä raja-arvoja noudatetaan.